**Վեներան Վուլկանի դարբնոցում** (անգլ.՝ Venus asking Vulcan for the Armour of Aeneas), հոլանդացի նկարիչ, բարոկկոյի կարկառուն ներկայացուցիչ, գրաֆիկ Անտոնիս վան Դեյքի նկարներից։ Հեղինակը կտավը վրձնել է 1630-ից 1632 թվականներն ընկած ժամանակահատվածում։ Յուղաներկով կտավի չափերն են՝ 220 × 145 սմ։ «Վեներան Վուլկանի դարբնոցում» ստեղծագործությունն այսօր պահպանվում և ցուցադրվում է Լուվրի թանգարանում (Փարիզ, Ֆրանսիա)։

Ստեղծման պատմություն
--------------------

«Վեներան Վուլկանի դարբնոցում» ստեղծագործությունը հեղինակը վրձնել է Անտվերպենում ապրելու տարիներին։ Այստեղ Անտոնիս վան Դեյքն աշխատել է էրցհերցոգուհի Իզաբելլա Կլարա Եվգենիայի արքունիքում։ Ի տարբերություն իր ուսուցիչ Ռուբենսի, Դեյքը սկսում է նկարել առանց թանձր ներկերի ու լաքերի, քանի որ, ըստ իրեն, այդ ներկերը խամրեցնում են կապույտ և կանաչ երանգները։ Այդ պատճառով, իր շատ կտավներում, այդ թվում և «Վեներան Վուլկանի դարբնոցում» նկարում, հեղինակը նկարել է ընկույզի յուղի և սպիտակ կապարաներկի խառնուրդով։ Կապարաներկի՝ տաք յուղում ամբողջությամբ լուծվելուց հետո, Անտոնիս վան Դեյքը քամել է այն և լրիվությամբ սառեցել լաքը, որից հետո օգտագործել է կտավի վրա՝ մինչև թանձրանալը։ «Վեներան Վուլկանի դարբնոցում» ստեղծագործությունը վրձնելիս հեղինակը կիրառել է «ալլա-պրիմա» տեխնիկան, որը բացառում է կտավի վրա կրկնակի նկարումը։ Արդյունքում հեղինակը օգտագործել է գորշ շագանակագույն նախաներկում, սևաշագանակագույն ստվերներ, կիսերանգ գրունտ և սպիտակեցրել կապարաներկով։ Այս ամենի արդյունքում հեղինակը հասավ գույների անթափանցիկության։

Սյուժե
------

Վերգիլիոսի «Էնեական» (8:370-385) ստեղծագործությունում պատմվում է այն մասին, թե ինչպես Վեներան գալիս իր ամուսնու՝ Վուլկանի դարբնոցը։ Այստեղ Վուլկանը աշխատում էր կիկլոպների հետ միասին։ Վեներան գալիս է դարբնոց խնդրանքով, որպեսզի ռազմական հանդերձանք պատրաստել տա Էնեասի համար (Վեներայի և Անհիսի արտամուսնական կապից ծնված որդին)։ Ռազմական հագուստներն անհրաժեշտ էին Էնեասին դեպի Լացիա արշավանքներ կատարելու համար։ Հանձնվելով Վեներայի սիրային խորամանկություններին՝ Վուլկանը կռում-կոփում է զենք ու զրահ, որոնց մեջ կար վահան, որտեղ պատկերված էր Հռոմի ապագա պատմությունը։ Կտավում պատկերված է այն պահը, երբ Վեներան Էրոսի ուղեկցությամբ գտնվում է դարբնոցում և խնդրում, որ զենք ու զրահ պատրաստեն որդու համար։

Նկարագիր
--------

«Վեներան Վուլկանի դարբնոցում» ստեղծագործությունը հեղինակը վրձնել է բարոկկո ժանրում։ Այս նկարը յուղաներկով հաստոցային նկարչություն է, կտավի հենքը բնական բամբակ է։ Նկարը ուղղահայաց է։ Էրոսը պատկերված է կոմպոզիցիայի կենտրոնում՝ կիսադարձ կանգնած վիճակում։ Վեներան գտնվում է կտավի աջ հատվածում, ամբողջ հասակով։ Վուլկանը նկարված է կտավի աջ հատվածում՝ գործի թեժ պահին։

Ծանոթագրություններ
------------------

1. 1 2 3 4 5 6 7 8 9 10 11 12 13 14  Joconde (ֆր.) — 1975.
2. ↑
3. ↑  *Maria Tsaneva* Anthony van Dyck: 130 Paintings and Drawings. — Lulu Press, Inc, 2014. — ISBN 9781304825254
4. ↑  *P. T. Eden* A Commentary on Virgil: Aeneid VIII. — BRILL, 1975. — С. 19. — 221 с. — ISBN 9004042253
5. ↑  Мария Кузнецова (18 октября 2013). «Художник недели: Антонис ван Дейк». *Художник недели*. ARTinvestment.RU.
6. ↑  *А. Викторова* Антонис ван Дейк. — Великие художники Т.68. — К: Иглмосс-Юкрейн, 2003. — С. 22-23. — 32 с.
7. ↑  Перевод с латинского С. А. Ошерова под ред. Ф. А. Петровского. Комментарий Н. А. Старостиной. «Вергилий ЭНЕИДА КНИГА VIII». *Античная литература*. ancientrome.ru.

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Վեներան Վուլկանի դարբնոցում» հոդվածին։ |

|  |  |  |
| --- | --- | --- |
| 

|  |  |
| --- | --- |
|  ⛭   Թեմատիկ կայքեր | RKDimages |

 |